CELEX: 32019D0329(01)
Language: mt
Date: 2019-03-26 00:00:00
Title: Deċiżjoni ta’ Implimentazzjoni tal-Kummissjoni tas-26 ta’ Marzu 2019 dwar il-finanzjament tal-“Programm għat-Taħriġ Imtejjeb għal Iżjed Sikurezza fl-Ikel” u l-adozzjoni tal-programm ta’ ħidma għall-2019

29.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 117/3
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tas-26 ta’ Marzu 2019
         dwar il-finanzjament tal-“Programm għat-Taħriġ Imtejjeb għal Iżjed Sikurezza fl-Ikel” u l-adozzjoni tal-programm ta’ ħidma għall-2019
         (2019/C 117/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE, Euratom) 2018/1046 (1) tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b’mod partikolari l-Artikolu 110 tiegħu,
         Wara li kkunsidrat ir-Regolament (UE) Nru 652/2014 (2) tal-Parlament Ewropew u tal-Kunsill tal-15 ta’ Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal-Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE, u b’mod partikolari l-Artikolu 36(1) tiegħu,
         Billi:
         
                     (1)
                  
                  
                     Ir-Regolament (KE) Nru 882/2004 (3) tal-Parlament Ewropew u tal-Kunsill, li jistabbilixxi r-regoli ġenerali għat-twettiq ta’ kontrolli uffiċjali, jippermetti lill-Kummissjoni torganizza korsijiet ta’ taħriġ għall-persunal tal-awtoritajiet kompetenti tal-Istati Membri responsabbli għall-kontrolli uffiċjali kkonċernati, li jistgħu jinfetħu wkoll għall-parteċipanti minn pajjiżi terzi, b’mod partikolari l-pajjiżi li qed jiżviluppaw. Dawk il-korsijiet jistgħu jinkludu, b’mod partikolari, taħriġ rigward il-liġi tal-Unjoni Ewropea dwar l-għalf u l-ikel u rigward ir-regoli dwar is-saħħa u t-trattament xieraq tal-annimali.
                  
               
                     (2)
                  
                  
                     Id-Direttiva 2000/29/KE (4) hija l-bażi legali għall-organizzazzjoni ta’ korsijiet fil-qasam tas-saħħa tal-pjanti.
                  
               
                     (3)
                  
                  
                     Il-“Programm għat-Taħriġ Imtejjeb għal Iżjed Sikurezza fl-Ikel” (5) ġie stabbilit mill-Kummissjoni fl-2006 sabiex jintlaħqu l-għanijiet stipulati fir-Regolament (KE) Nru 882/2004. Il-Komunikazzjoni tal-Kummissjoni tal-20 ta’ Settembru 2006 dwar “Taħriġ aħjar għal ikel iktar sikur” tispjega l-ħtieġa għal taħriġ aħjar fir-rigward tal-għalf u l-ikel, is-saħħa tal-annimali u l-pjanti u tesplora l-għażliet għall-organizzazzjoni futura tal-attivitajiet ta’ taħriġ.
                  
               
                     (4)
                  
                  
                     Ir-Regolament (UE) Nru 652/2014 jistabbilixxi dispożizzjonijiet għall-ġestjoni tan-nefqa mill-baġit ġenerali tal-Unjoni Ewropea fl-oqsma li jirregolaw is-sikurezza tal-ikel u tal-għalf, is-saħħa u t-trattament xieraq tal-annimali u r-regoli dwar is-saħħa tal-pjanti. L-Artikolu 31 jipprevedi li l-Unjoni tista’ tiffinanzja t-taħriġ tal-persunal tal-awtoritajiet kompetenti responsabbli għall-kontrolli uffiċjali sabiex jiġi żviluppat approċċ armonizzat għall-kontrolli uffiċjali u għal attivitajiet uffiċjali oħra biex jiġi żgurat livell għoli ta’ protezzjoni tas-saħħa tal-bniedem, tal-annimali u tal-pjanti.
                  
               
                     (5)
                  
                  
                     Sabiex tiġi żgurata l-implimentazzjoni tal-“Programm għat-Taħriġ Imtejjeb għal Iżjed Sikurezza fl-Ikel” fl-Istati Membri, hemm bżonn li tiġi adottata deċiżjoni ta’ finanzjament u l-programm ta’ ħidma dwar it-taħriġ fil-qasam tas-sikurezza tal-ikel u tal-għalf, is-saħħa u l-benessri tal-annimali u s-saħħa tal-pjanti għall-2019. L-Artikolu 110 tar-Regolament (UE, Euratom) 2018/1046 (“ir-Regolament Finanzjarju”) jistabbilixxi regoli dettaljati dwar deċiżjonijiet ta’ finanzjament.
                  
               
                     (6)
                  
                  
                     L- “Aġenzija Eżekuttiva għall-Konsumatur, is-Saħħa, l-Agrikoltura u l-Ikel” (“l-Aġenzija”), stabbilita bid-Deċiżjoni ta’ Implimentazzjoni tal-Kummissjoni 2013/770/U (6), jentħieġ li tiġi fdata b’kompiti ta’ ġestjoni u ta’ implimentazzjoni tal-programmi relatati mal-miżuri ta’ taħriġ fis-sikurezza tal-ikel imwettqa skont ir-Regolament (KE) Nru 882/2004 u d-Direttiva 2000/29/KE.
                  
               
                     (7)
                  
                  
                     Jeħtieġ li jkun permess il-pagament tal-imgħax dovut għal ħlas tardiv abbażi tal-Artikolu 116(5) tar-Regolament Finanzjarju.
                  
               
                     (8)
                  
                  
                     Sabiex ikun hemm flessibbiltà fl-implimentazzjoni tal-programm ta’ ħidma, huwa xieraq li jkun permess tibdil li jenħtieġ li ma jitqiesx sostanzjali għall-finijiet tal-Artikolu 110(5) tar-Regolament Finanzjarju.
                  
               
                     (9)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               IDDEĊIEDA KIF ĠEJ:
         
            Artikolu 1
            Il-programm ta’ ħidma
            Id-deċiżjoni finanzjarja annwali, li tikkostitwixxi l-programm ta’ ħidma annwali għall-implimentazzjoni tal-“Programm għat-Taħriġ Imtejjeb għal Iżjed Sikurezza fl-Ikel” għall-2019, kif stabbilit fl-Anness, hija b’dan adottat.
         
         
            Artikolu 2
            Kontribuzzjoni tal-Unjoni
            Il-kontribuzzjoni massima tal-Unjoni għall-implimentazzjoni tal-programm ta’ ħidma għas-sena 2019 ġiet stabbilita għal EUR 18 000 000, u għandha tiġi ffinanzjata mill-approprjazzjonijiet imdaħħla fil-linja baġitarja 17.04.03 tal-baġit ġenerali tal-Unjoni.
            L-approprjazzjonijiet stipulati fl-ewwel paragrafu jistgħu jkopru wkoll l-imgħax li għandu jitħallas fuq il-ħlasijiet tardivi.
         
         
            Artikolu 3
            Klawżola ta’ flessibbiltà
            Il-bidliet kumulattivi fl-allokazzjonijiet għal azzjonijiet speċifiċi li ma jaqbżux l-20 % tal-kontribuzzjoni massima tal-Unjoni ta’ kull sena stabbilita fl-ewwel paragrafu tal-Artikolu 2 ta’ din id-Deċiżjoni, ma għandhomx jitqiesu bħala sostanzjali għall-finijiet tal-Artikolu 110(5) tar-Regolament Finanzjarju, fejn dawk il-bidliet ma jkunux jaffettwaw b’mod sinifikanti n-natura tal-azzjonijiet u tal-objettiv tal-programm ta’ ħidma. Iż-żieda tal-kontribuzzjoni massima tal-Unjoni stabbilita fl-ewwel paragrafu tal-Artikolu 2 ta’ din id-Deċiżjoni ma għandhiex taqbeż l-20 %.
            L-uffiċjal awtorizzanti responsabbli jista’ japplika l-bidliet imsemmija fl-ewwel paragrafu. Dawk il-bidliet għandhom jiġu applikati skont il-prinċipji tal-ġestjoni finanzjarja tajba u tal-proporzjonalità.
         
         
            Magħmul fi Brussell, is-26 ta’ Marzu 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 193, 30.7.2018, p. 1.
         
            (2)  ĠU L 189, 27.6.2014, p. 1.
         
            (3)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali (ĠU L 165, 30.4.2004, p. 1).
         
            (4)  Id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (ĠU L 169, 10.7.2000, p. 1).
         
            (5)  Il-Komunikazzjoni mill-Kummissjoni lill-Kunsill u lill-Parlament Ewropew - Taħriġ aħjar għal ikel iktar sikur {SEC(2006) 519} {SEC(20.9) 2006}
         
            (6)  Id-Deċiżjoni ta’ Implimentazzjoni tal-Kummissjoni 2013/770/UE tas-17 ta’ Diċembru 2013 li tistabbilixxi l-Aġenzija Eżekuttiva tal-Konsumaturi, is-Saħħa u l-Ikel u li tirrevoka d-Deċiżjoni 2004/858/KE (ĠU L 341, 18.12.2013, p. 69).
      
      
         
            ANNESS
            1.   Introduzzjoni
            
            Abbażi tal-għanijiet mogħtija fir-Regolament (KE) Nru 882/2004 u fid-Direttiva 2000/29/KE, dan il-programm ta’ ħidma jinkludi l-azzjonijiet li għandhom jiġu ffinanzjati u l-analiżi tal-baġit għas-sena 2019 kif ġej:
            
                        
                                    1.1.
                                 
                                 
                                    Akkwist (implimentat b’ġestjoni diretta): Kuntratti estern għat-twettiq tal-programm ta’ taħriġ u għal għodod oħra ta’ tagħlim
                                 
                              
                     
                        EUR 18 000 000 
                     
                  
                        TOTAL
                     
                     
                        EUR 18 000 000 
                     
                  2.   Akkwisti
            
            Il-pakkett baġitarju globali riżervat għall-kuntratti ta’ akkwist fl-2019 tammonta għal EUR 18 000 000.
            BAŻI ĠURIDIKA
            
                        Ir-Regolament (KE) Nru 882/2004, l-Artikolu 51
                        Id-Direttiva 2000/29/KE, l-Artikolu 2(1)(i)
                        Ir-Regolament (UE) Nru 652/2014, l-Artikolu 31 u l-Artikolu 36(1)
                     
                  LINJA BAĠITARJA
            
                        Linja baġitarja: 17.04.03
                     
                  DESKRIZZJONI ĠENERALI TA’ KUNTRATTI PREVISTI
            
                        Għal kull waħda mill-kwistjonijiet tekniċi msemmija hawn taħt, se jiġi ffirmat kuntratt, wieħed jew aktar, ta’ servizz dirett jew speċifiku. Huwa stmat li se jiġu ffirmati madwar 20-il kuntratt ta’ servizz dirett jew speċifiku. Il-kuntratturi huma responsabbli għall-organizzazzjoni tal-aspetti kollha tal-proċess ta’ taħriġ, inkluż is-selezzjoni ta’ tuturi adegwati, l-iżvilupp tal-aġenda tat-taħriġ u l-materjal tekniku kollu, l-arranġamenti ta’ żjarat fuq il-post fejn meħtieġ, il-kiri ta’ faċilitajiet ta’ taħriġ u l-organizzazzjoni tal-aspetti loġistiċi kollha għall-parteċipanti (vjaġġar, akkomodazzjoni, catering).
                     
                  IS-SUĠĠETT TAL-KUNTRATTI PREVISTI
            Għall-2019, l-azzjonijiet ta’ taħriġ se jkunu dwar is-suġġetti li ġejjin:
            
                        Attivitajiet
                     
                     
                        Ammont f’EUR
                     
                  
                        Tħejjija għall-mard tal-annimali
                     
                     
                        1 140 000 
                     
                  
                        Regoli dwar it-benessri tal-annimali
                     
                     
                        890 000 
                     
                  
                        Reżistenza għall-antimikrobiċi
                     
                     
                        1 115 000 
                     
                  
                        Iġjene tal-ikel u l-flessibbiltà
                     
                     
                        1 055 000 
                     
                  
                        Informazzjoni dwar l-ikel u l-kompożizzjoni tiegħu
                     
                     
                        850 000 
                     
                  
                        HACCP
                     
                     
                        1 600 000 
                     
                  
                        Kriterji mikrobijoloġiċi u ż-żoonożi
                     
                     
                        930 000 
                     
                  
                        Frodi alimentari u kummerċ elettroniku
                     
                     
                        910 000 
                     
                  
                        Tħejjija u ġestjoni tat-tifqigħat tal-ikel
                     
                     
                        730 000 
                     
                  
                        Regoli SPS tal-UE
                     
                     
                        2 460 000 
                     
                  
                        Evalwazzjoni ta’ ċerti sustanzi attivi fil-qafas tar-Regolamenti dwar il-prodotti bijoċidali u l-protezzjoni tal-pjanti
                     
                     
                        530 000 
                     
                  
                        Rekwiżiti u kontrolli tal-iġjene tal-laħam
                     
                     
                        1 040 000 
                     
                  
                        Reġim ġdid dwar is-saħħa tal-Pjanti
                     
                     
                        1 290 000 
                     
                  
                        Tħejjija u ġestjoni ta’ kriżi fl-annimali, fl-ikel u fil-pjanti
                     
                     
                        760 000 
                     
                  
                        Tisħiħ tar-rapporti ta’ ħarsa ġenerali tal-Unjoni
                     
                     
                        750 000 
                     
                  
                        l-Akkademja BTSF u l-apprediment u t-tagħlim online
                     
                     
                        1 350 000 
                     
                  
                        It-taħriġ, il-konferenzi, l-eżerċizzji dwar il-ġestjoni tal-kriżijiet u l-għodod ta’ tagħlim u ta’ disseminazzjoni marbuta mal-emerġenzi tas-saħħa u tat-trattament xieraq tal-annimali, tas-saħħa tal-pjanti u tas-sikurezza tal-ikel
                     
                     
                        600 000 
                     
                  
                        
                           TOTAL
                        
                     
                     
                        
                           18 000 000 
                        
                     
                  L-GĦANIJIET OPERATTIVI SEGWITI
            
                        L-għanijiet operattivi huma li jiġu żviluppati, organizzati u ġestiti programmi ta’ taħriġ fl-oqsma identifikati sabiex jiġi żgurat livell għoli ta’ kompetenza fost il-persunal tal-kontroll, biex il-kontrolli uffiċjali jsiru aktar uniformi, oġġettivi u effiċjenti fl-Unjoni kollha u biex jikkontribwixxu għal aktar uniformità fil-proċeduri tal-kontroll bejn l-UE u s-sħab li mhumiex fl-UE.
                     
                  RIŻULTATI MISTENNIJA
            
                        Ir-riżultati, kif mistennija mill-Kummissjoni, huma kif ġej:
                        
                                    (a)
                                 
                                 
                                    itejbu s-sensibilizzazzjoni u l-għarfien tal-persunal ta’ kontroll fl-oqsma identifikati tat-taħriġ;
                                 
                              
                                    (b)
                                 
                                 
                                    jipprovdu għal fehim komuni tad-dispożizzjonijiet attwali tal-Unjoni u l-għodod relatati mal-kontrolli uffiċjali fl-oqsma identifikati ta’ taħriġ;
                                 
                              
                                    (c)
                                 
                                 
                                    ixerrdu l-aħjar prattiki għall-kontrolli uffiċjali fl-oqsma identifikati tat-taħriġ;
                                 
                              
                                    (d)
                                 
                                 
                                    jiffavorixxu l-iskambju ta’ esperjenzi sabiex jiżdied il-livell ta’ għarfien espert u l-armonizzazzjoni fl-approċċ għall-kontrolli uffiċjali fl-oqsma identifikati tat-taħriġ.
                                 
                              
                                    (e)
                                 
                                 
                                    titjib tal-kapaċitajiet ta’ tħejjija u ta’ ġestjoni tal-awtoritajiet uffiċjali għall-kriżi fl-annimali, fl-ikel u fil-pjanti.
                                 
                              
                  IMPLIMENTAZZJONI
            
                        EUR 18 000 000  (il-finanzjament ta’ miżuri tas-sikurezza tal-ikel skont ir-Regolament (KE) Nru 882/2004 u d-Direttiva 2000/29/KE) se jiġu ġestiti u implimentati mill-Aġenzija Eżekuttiva tal-Konsumaturi, is-Saħħa u l-Ikel (id-Deċiżjoni tal-Kummissjoni 2013/770/UE).
                     
                  PERJODU TA’ ŻMIEN INDIKATTIV GĦAT-TNEDIJA TAL-PROĊEDURA TAL-AKKWIST
            
                        Bejn wieħed u ieħor matul it-2ni– it-3et kwart tal-2019
                     
                  AMMONT INDIKATTIV TAS-SEJĦA GĦALL-OFFERTI
            
                        EUR 18 000 000